title: 2011/66/EÚ: Rozhodnutie Európskej centrálnej banky z  25. novembra 2010 o rozdeľovaní menových príjmov národných centrálnych bánk členských štátov, ktorých menou je euro (ECB/2010/23)

text:
               9.2.2011

               SK

               Úradný vestník Európskej únie

               L 35/17

         ROZHODNUTIE EURÓPSKEJ CENTRÁLNEJ BANKY
   z 25. novembra 2010
   o rozdeľovaní menových príjmov národných centrálnych bánk členských štátov, ktorých menou je euro
   (prepracované znenie)
   (ECB/2010/23)
   (2011/66/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 32,
   keďže:

               (1)

               Rozhodnutie ECB/2001/16 zo 6. decembra 2001 o alokácii menového príjmu národných centrálnych bánk zúčastnených členských štátov od finančného roka 2002 (1) bolo niekoľkokrát podstatne zmenené a doplnené (2). Keďže je potrebné urobiť jeho ďalšie zmeny a doplnenia, v záujme jasnosti by sa malo prepracovať.

               (2)

               Podľa článku 32.1 štatútu ESCB sú menové príjmy príjmami, ktoré patria národným centrálnym bankám (NCB) z plnenia úloh menovej politiky. Podľa článku 32.2 štatútu ESCB sa výška menového príjmu každej NCB rovná jej ročnému príjmu z jej aktív vedených ako protihodonota bankoviek v obehu a záväzkov z vkladov úverových inštitúcií. Tieto aktíva majú NCB viesť oddelene v súlade s usmerneniami Rady guvernérov. NCB by mali viesť aktíva vyplývajúce z vykonávania funkcií menovej politiky oddelene ako aktíva vedené ako protihodnota bankoviek v obehu a záväzkov z vkladov úverových inštitúcií. Podľa článku 32.4 štatútu ESCB sa čiastka menového príjmu každej NCB znižuje o čiastku rovnajúcu sa úrokom, ktoré táto NCB platí úverovým inštitúciám zo záväzkov z vkladov podľa článku 19 štatútu ESCB.

               (3)

               Podľa článku 32.5 štatútu ESCB sa celkový menový príjem národných centrálnych bánk rozdelí medzi ne v pomere, ktorý zodpovedá ich splateným podielom na základnom imaní Európskej centrálnej banky (ECB).

               (4)

               Podľa článkov 32.6 a 32.7 štatútu ESCB je Rada guvernérov splnomocnená stanoviť usmernenia pre započítanie a vyrovnanie zostatkov po rozdelení menového príjmu zo strany ECB a prijať všetky ďalšie opatrenia potrebné na uplatňovanie článku 32.

               (5)

               Podľa článku 10 nariadenia Rady (ES) č. 974/98 z 3. mája 1998 o zavedení eura (3), ECB a NCB uvedú do obehu eurobankovky. Článok 15 tohto nariadenia ustanovuje, že bankovky označené v národnej menovej jednotke zostanú v rámci svojich územných vymedzení zákonným platidlom najneskôr až do šiestich mesiacov po ukončení príslušného dátumu prechodu na hotovostné euro. Rok prechodu na hotovostné euro by sa takto mal považovať za osobitný rok, pretože bankovky v obehu denominované v národných menových jednotkách môžu stále tvoriť značnú časť bankoviek v obehu.

               (6)

               Článok 15 ods. 1 usmernenia ECB/2006/9 zo 14. júla 2006 o niektorých prípravách na prechod na hotovostné euro a o predzásobovaní a druhotnom predzásobovaní eurobankovkami a euromincami mimo eurozóny (4) ustanovuje, že eurobankovky, ktoré boli akceptovateľným zmluvným stranám predzásobené, sa zaúčtujú v ich nominálnej hodnote na ťarchu ich účtov vedených v ich NCB v súlade s týmto lineárnym modelom zaúčtovania na ťarchu účtu: celková suma predzásobených eurobankoviek sa zaúčtuje na ťarchu účtu v troch rovnakých splátkach v deň zúčtovania prvej, štvrtej a piatej hlavnej refinančnej operácie Eurosystému, ktoré nasledujú po dni prechodu na hotovostné euro. Výpočet menových príjmov za rok prechodu na hotovostné euro musí zohľadniť tento lineárny model zaúčtovania na ťarchu účtu.

               (7)

               Toto rozhodnutie súvisí s rozhodnutím ECB/2010/29 z 13. decembra 2010 o vydávaní eurobankoviek (5), ktoré ustanovuje, že ECB a NCB vydávajú eurobankovky. Rozhodnutie ECB/2010/29 upravuje rozdeľovanie eurobankoviek v obehu pre NCB v pomere k ich splateným podielom na základnom imaní ECB. Týmto rozhodnutím sa ECB prideľuje 8 % celkovej hodnoty eurobankoviek v obehu. Pri prideľovaní eurobankoviek členom Eurosystému vznikajú v rámci Eurosystému zostatky. Úročenie týchto zostatkov z eurobankoviek v obehu v rámci Eurosystému má priamy vplyv na príjem každého člena Eurosystému, a preto by sa malo riadiť týmto rozhodnutím. Príjem, ktorý vzniká ECB pri úročení jej pohľadávok v rámci Eurosystému voči národným centrálnym bankám v súvislosti s jej podielom z eurobankoviek v obehu, by mal byť v zásade rozdelený medzi NCB v súlade s rozhodnutím ECB/2010/24 z 25. novembra 2010 o dočasnom rozdeľovaní príjmu Európskej centrálnej banky z eurobankoviek v obehu a z nákupu cenných papierov v rámci programu pre trhy s cennými papiermi (6) v pomere k ich podielom v kľúči upísaného základného imania v tom istom finančnom roku, v ktorom vzniká.

               (8)

               Čistý zostatok pohľadávok a záväzkov z eurobankoviek v obehu v rámci Eurosystému by mal byť úročený uplatňovaním objektívneho kritéria vymedzujúceho cenu peňazí. V tejto súvislosti sa sadzba hlavných refinančných operácií používaná Eurosystémom v jeho tendroch na hlavné refinančné operácie považuje za primeranú.

               (9)

               Čisté záväzky z eurobankoviek v obehu v rámci Eurosystému by mali byť zahrnuté do záväzkového základu na účely výpočtu menových príjmov NCB podľa článku 32.2 štatútu ESCB, keďže zodpovedajú bankovkám v obehu. Vyrovnanie úroku zo zostatkov eurobankoviek v obehu v rámci Eurosystému bude mať preto za následok rozdelenie značnej čiastky menových príjmov Eurosystému medzi NCB v pomere k ich splateným podielom na základnom imaní ECB. Tieto zostatky v rámci Eurosystému by sa mali upraviť tak, aby umožňovali postupné prispôsobovanie súvah a výkazov ziskov a strát národných centrálnych bánk. Úpravy by mali byť založené na hodnote bankoviek v obehu každej NCB počas obdobia predchádzajúceho zavedeniu eurobankoviek. Tieto úpravy by sa mali každoročne upravovať v súlade so stanoveným vzorcom počas ďalšieho obdobia trvajúceho najviac päť rokov.

               (10)

               Úpravy zostatkov eurobankoviek v obehu v rámci Eurosystému boli vypočítané tak, aby vyrovnávali akékoľvek významné zmeny v príjmových pozíciách NCB v dôsledku zavedenia eurobankoviek a následného rozdeľovania menových príjmov.

               (11)

               Všeobecné pravidlá ustanovené v článku 32 štatútu ESCB platia aj na príjem z odpisov eurobankoviek, ktoré boli stiahnuté z obehu.

               (12)

               Článok 32.5 štatútu ESCB ustanovuje, že celkový menový príjem národných centrálnych bánk sa rozdelí medzi národné centrálne banky v pomere, ktorý zodpovedá ich splateným podielom na základnom imaní ECB. Podľa článku 32.7 štatútu ESCB je Rada guvernérov oprávnená prijať všetky ďalšie opatrenia potrebné na uplatňovanie článku 32. To zahŕňa oprávnenie zobrať pri rozhodovaní o rozdeľovaní príjmov z odpisov eurobankoviek, ktoré boli stiahnuté z obehu, do úvahy ďalšie faktory. V tejto súvislosti je vzhľadom na zásady rovnakého zaobchádzania a spravodlivosti potrebné zobrať do úvahy časové obdobie, počas ktorého boli eurobankovky stiahnuté z obehu vydávané. Kľúč na rozdeľovanie tohto osobitného príjmu musí teda odrážať tak príslušný podiel na základnom imaní ECB, ako aj dĺžku obdobia vydávania.

               (13)

               Sťahovanie eurobankoviek z obehu je potrebné upraviť v osobitných rozhodnutiach prijatých podľa článku 5 rozhodnutia ECB/2003/4 z 20. marca 2003 o nominálnych hodnotách, špecifikáciách, reprodukcii, výmene a sťahovaní eurobankoviek z obehu (7),

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:

               a)

               „NCB“ sa rozumie národná centrálna banka členského štátu, ktorého menou je euro;

               b)

               „záväzkovým základom“ sa rozumie výška oprávnených záväzkov v rámci súvahy každej NCB určená v súlade s prílohou I k tomuto rozhodnutiu;

               c)

               „aktívami vedenými oddelene“ sa rozumie výška aktív držaných ako protipoložka k záväzkovému základu v rámci súvahy každej NCB a určených v súlade s prílohou II k tomuto rozhodnutiu;

               d)

               „zostatkom eurobankoviek v obehu v rámci Eurosystému“ sa rozumejú pohľadávky a záväzky vznikajúce medzi NCB a ECB a medzi NCB a ostatnými NCB v dôsledku uplatňovania článku 4 rozhodnutia ECB/2010/29;

               e)

               „kľúčom upísaného základného imania“ sa rozumejú podiely národných centrálnych bánk (vyjadrené v percentách) na upísanom základnom imaní ECB, ktoré pre národné centrálne banky vyplývajú z uplatňovania vážených podielov v kľúči podľa článku 29.1 štatútu ESCB, ktoré platia pre príslušný finančný rok;

               f)

               „úverovou inštitúciou“ sa rozumie buď: a) úverová inštitúcia v zmysle článku 2 a článku 4 ods. 1 písm. a) smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (8), ako sú implementované do vnútroštátneho práva, ktorá podlieha dohľadu vykonávanému príslušným orgánom, alebo: b) iná úverová inštitúcia v zmysle článku 123 ods. 2 Zmluvy o fungovaní Európskej únie, ktorá podlieha kontrole porovnateľnej s dohľadom vykonávaným príslušným orgánom;

               g)

               „HS“ sa rozumie harmonizovaná súvaha, tak ako je uvedená v prílohe VIII usmernenia ECB/2010/20 z 11. novembra 2010 o právnom rámci pre účtovníctvo a finančné výkazníctvo v Európskom systéme centrálnych bánk (9);

               h)

               „referenčnou sadzbou“ sa rozumie najnovšia dostupná hraničná úroková sadzba používaná Eurosystémom v jeho tendroch na hlavné refinančné operácie na základe odseku 3.1.2 prílohy I k usmerneniu ECB/2000/7 z 31. augusta 2000 o nástrojoch a postupoch menovej politiky Eurosystému (10). Pokiaľ sa v ten istý deň vykonáva viac ako jedna refinančná operácia na účely vyrovnania, používa sa jednoduchý priemer hraničných sadzieb paralelne vykonávaných operácií;

               i)

               „dňom prechodu na hotovostné euro“ sa rozumie deň, ktorým eurobankovky a euromince získajú v členskom štáte, ktorého menou je euro, postavenie zákonného platidla;

               j)

               „referenčným obdobím“ sa rozumie obdobie v dĺžke 24 mesiacov, ktoré začína 30 mesiacov pred dňom prechodu na hotovostné euro;

               k)

               „rokom prechodu na hotovostné euro“ sa rozumie obdobie v dĺžke 12 mesiacov, ktoré začína dňom prechodu na hotovostné euro;

               l)

               „denným referenčným výmenným kurzom“ sa rozumie denný referenčný výmenný kurz, ktorý je založený na pravidelnom dennom postupe zlaďovania medzi centrálnymi bankami v rámci Európskeho systému centrálnych bánk a mimo neho, ku ktorému zvyčajne dochádza o 14:15 hod. stredoeurópskeho času;

               m)

               „eurobankovkami stiahnutými z obehu“ sa rozumie akýkoľvek typ alebo séria eurobankoviek, ktoré boli stiahnuté z obehu na základe rozhodnutia Rady guvernérov prijatého podľa článku 5 rozhodnutia ECB/2003/4;

               n)

               „kľúčom na vydávanie eurobankoviek“ sa rozumie priemerný kľúč upísaného základného imania počas obdobia vydávania typu alebo série eurobankoviek stiahnutých z obehu;

               o)

               „obdobím vydávania“ sa vo vzťahu k typu alebo sérii eurobankoviek rozumie obdobie, ktoré sa začína dátumom, keď bolo prvé vydanie eurobankoviek daného typu alebo série zaznamenané v záväzkovom základe, a končí sa dátumom, keď bolo posledné vydanie eurobankoviek daného typu alebo série zaznamenané v záväzkovom základe;

               p)

               pojmom „odpísať“ sa rozumie vyradenie eurobankoviek stiahnutých z obehu zo súvahovej položky „bankovky v obehu“.

         Článok 2
   Zostatok eurobankoviek v obehu v rámci Eurosystému
   1.   Zostatok eurobankoviek v obehu v rámci Eurosystému sa vypočítava každý mesiac a účtuje sa v účtovníctve ECB a národných centrálnych bánk v prvý pracovný deň mesiaca s dňom valuty k poslednému pracovnému dňu predchádzajúceho mesiaca.
   Ak členský štát prijme euro, výpočet zostatku eurobankoviek v obehu v rámci Eurosystému podľa prvého pododseku sa účtuje v účtovníctve ECB a národných centrálnych bánk s dňom valuty ku dňu prechodu na hotovostné euro.
   Zostatok eurobankoviek v obehu v rámci Eurosystému sa pre obdobie od 1. januára do 31. januára prvého roka, od ktorého sa uplatňuje každá úprava váženia podľa článku 29.3 štatútu ESCB, vypočítava na základe upraveného kľúča upísaného základného imania uplatneného na zostatky všetkých eurobankoviek v obehu k 31. decembru predchádzajúceho roka.
   2.   Zostatok eurobankoviek v obehu v rámci Eurosystému vrátane zostatkov, ktoré vyplývajú z uplatnenia článku 4 tohoto rozhodnutia, sa úročí referenčnou sadzbou.
   3.   Úročenie uvedené v odseku 2 sa vyrovnáva prostredníctvom štvrťročných platieb v TARGET2.
   Článok 3
   Metóda merania menových príjmov
   1.   Výška menového príjmu každej NCB sa určuje meraním skutočného príjmu, ktorý sa odvodzuje od oddelene vedených aktív účtovaných v účtovníctve danej NCB. Výnimkou z uvedeného je, že zlato sa považuje za nevytvárajúce žiadny príjem a cenné papiere držané na účely menovej politiky podľa rozhodnutia ECB/2009/16 z 2. júla 2009 o vykonávaní programu nákupu krytých dlhopisov (11) sa považujú za vytvárajúce príjem vo výške referenčnej sadzby.
   2.   Keď hodnota aktív NCB vedených oddelene presahuje alebo nedosahuje hodnotu svojho záväzkového základu, rozdiel sa vyrovnáva uplatnením referenčnej sadzby na výšku rozdielu.
   Článok 4
   Úprava zostatkov v rámci Eurosystému
   1.   Na účely výpočtu menového príjmu sa zostatok eurobankoviek v obehu v rámci Eurosystému pre každú NCB upravuje kompenzačnou čiastkou určenou v súlade s týmto vzorcom:
   C = (K – A) × S
   kde:

               C

               je kompenzačná čiastka,

               K

               je čiastka vyjadrená v eurách pre každú NCB, ktorá vyplýva z uplatňovania kľúča upísaného základného imania na priemernú hodnotu bankoviek v obehu počas referenčného obdobia, pričom hodnota bankoviek v obehu denominovaných v národnej mene členského štátu, ktorý prijme euro, sa prepočítava na euro denným referenčným výmenným kurzom počas referenčného obdobia,

               A

               je priemerná hodnota bankoviek v obehu počas referenčného obdobia vyjadrená v eurách pre každú NCB, ktorá sa prepočítava na euro denným referenčným výmenným kurzom počas referenčného obdobia,

               S

               je nasledovný koeficient pre každý finančný rok počnúc dňom prechodu na hotovostné euro:

                           Finančný rok

                           Koeficient

                           Rok prechodu na hotovostné euro

                           1

                           Rok prechodu na hotovostné euro plus jeden rok

                           0,8606735

                           Rok prechodu na hotovostné euro plus dva roky

                           0,7013472

                           Rok prechodu na hotovostné euro plus tri roky

                           0,5334835

                           Rok prechodu na hotovostné euro plus štyri roky

                           0,3598237

                           Rok prechodu na hotovostné euro plus päť rokok

                           0,1817225

         2.   Súčet kompenzačných čiastok národných centrálnych bánk sa rovná nule.
   3.   Kompenzačné čiastky sa vypočítavajú vždy, keď členský štát prijme euro, alebo keď sa zmení kľúč upísaného základného imania.
   4.   Keď NCB vstúpi do Eurosystému, jej kompenzačná čiastka sa rozdelí medzi ostatné NCB pomerne k príslušným podielom ostatných NCB v kľúči upísaného základného imania s opačným znamienkom (+/–) a je dodatočnou čiastkou ku kompenzačným čiastkam už platným pre ostatné NCB.
   5.   Kompenzačné čiastky a účtovné položky na vyrovnanie uvedených kompenzačných čiastok sa účtujú na účty, ktoré jednotlivé NCB vedú oddelene pre transakcie v rámci Eurosystému, v účtovníctve každej NCB s dňom valuty ku dňu prechodu na hotovostné euro a s dňom valuty k rovnakému dňu každého nasledujúceho roku obdobia, v ktorom dochádza k úpravám. Účtovné položky na vyrovnanie kompenzačných čiastok sa neúročia.
   6.   Pri výskyte osobitných udalostí týkajúcich sa zmien v charakteristikách obehu bankoviek, ako sa stanovuje v prílohe III k tomuto rozhodnutiu, sa odchylne od odseku 1 zostatok eurobankoviek v obehu v rámci Eurosystému každej NCB upravuje v súlade s ustanoveniami stanovenými v uvedenej prílohe.
   7.   Úpravy zostatkov eurobankoviek v rámci Eurosystému stanovené v tomto článku sa prestávajú uplatňovať prvým dňom šiesteho roku nasledujúceho po roku prechodu na hotovostné euro.
   Článok 5
   Výpočet a rozdeľovanie menových príjmov
   1.   Výpočet menových príjmov každej NCB uskutočňuje ECB každý deň. Výpočet sa vykonáva s použitím účtovných údajov, ktoré národné centrálne banky oznamujú ECB. ECB informuje národné centrálne banky o súhrnných čiastkach štvrťročne.
   2.   Výška menových príjmov každej NCB sa znižuje o čiastku rovnú úroku, ktorý vzniká alebo je platený za záväzky zahrnuté do záväzkového základu, a v súlade s rozhodnutím Rady guvernérov podľa článku 32.4 druhého pododseku štatútu ESCB.
   3.   Rozdeľovanie súhrnu menových príjmov každej NCB v pomere ku kľúču upísaného základného imania sa uskutočňuje na konci každého finančného roka.
   Článok 6
   Výpočet a rozdeľovanie príjmov z odpisov eurobankoviek
   1.   Eurobankovky stiahnuté z obehu zostávajú súčasťou záväzkového základu, kým sa nevymenia alebo neodpíšu, podľa toho, ktorá udalosť nastane skôr.
   2.   Rada guvernérov môže rozhodnúť o odpísaní eurobankoviek stiahnutých z obehu, pričom určí dátum odpisu a celkovú výšku rezerv, ktorá sa má vytvoriť pre tie eurobankovky stiahnuté z obehu, pri ktorých sa naďalej očakáva, že budú vymenené.
   3.   Eurobankovky stiahnuté z obehu sa odpisujú takto:

               a)

               V deň odpisu sa súvahové položky ECB a národných centrálnych bánk „bankovky v obehu“ znížia o celkovú hodnotu eurobankoviek stiahnutých z obehu, ktoré sú naďalej v obehu. Na tento účel sa skutočná hodnota eurobankoviek stiahnutých z obehu, ktoré boli dané do obehu, upraví na ich pomerné hodnoty vypočítané v súlade s kľúčom na vydávanie eurobankoviek a medzi ECB a národnými centrálnymi bankami sa vyrovnajú rozdiely.

               b)

               Upravená hodnota eurobankoviek stiahnutých z obehu sa odpíše zo súvahovej položky „bankovky v obehu“ a prevedie sa do výkazov ziskov a strát národných centrálnych bánk.

               c)

               Každá NCB vytvorí rezervy pre eurobankovky stiahnuté z obehu, pri ktorých sa naďalej očakáva, že budú vymenené. Výška rezerv sa rovná podielu príslušnej národnej centrálnej banky na celkovej výške rezerv, vypočítanému s použitím kľúča na vydávanie eurobankoviek.

         4.   Eurobankovky stiahnuté z obehu, ktoré sa vymieňajú po dni odpisu, sa účtujú v účtovníctve NCB, ktorá ich prijala. Prísun eurobankoviek stiahnutých z obehu sa prerozdelí medzi národné centrálne banky aspoň raz za rok s použitím kľúča na vydávanie eurobankoviek a rozdiely medzi nimi sa vyrovnajú. Každá NCB započíta pomernú hodnotu voči jej rezervám alebo, ak prísun prevýši rezervy, účtuje zodpovedajúci výdavok do jej výkazu ziskov a strát.
   5.   Rada guvernérov každoročne prehodnotí celkovú výšku rezerv.
   Článok 7
   Zrušovacie ustanovenie
   Rozhodnutie ECB/2001/16 sa týmto zrušuje. Odkazy na zrušené rozhodnutie sa považujú za odkazy na toto rozhodnutie a použijú sa v súlade s tabuľkou zhody uvedenou v prílohe V.
   Článok 8
   Nadobudnutie účinnosti
   Toto rozhodnutie nadobúda účinnosť 31. decembra 2010.

      Vo Frankfurte nad Mohanom 25. novembra 2010

            prezident ECB

         Jean-Claude TRICHET

      (1)  Ú. v. ES L 337, 20.12.2001, s. 55.

      (2)  Pozri prílohu IV.

      (3)  Ú. v. ES L 139, 11.5.1998, s. 1.

      (4)  Ú. v. EÚ L 207, 28.7.2006, s. 39.

      (5)  Pozri stranu 26 tohto úradného vestníka. Rozhodnutie ECB/2010/29 bolo prijaté pred uverejnením rozhodnutia ECB/2010/23.

      (6)  Zatiaľ neuverejnené v úradnom vestníku. Rozhodnutie ECB/2010/24 bolo prijaté pred uverejnením rozhodnutia ECB/2010/23.

      (7)  Ú. v. EÚ L 78, 25.3.2003, s. 16.

      (8)  Ú. v. EÚ L 177, 30.6.2006, s. 1.

      (9)  Pozri stranu 31 tohto úradného vestníka.

      (10)  Ú. v. ES L 310, 11.12.2000, s. 1.

      (11)  Ú. v. EÚ L 175, 4.7.2009, s. 18.

      PRÍLOHA I

         ZLOŽENIE ZÁVÄZKOVÉHO ZÁKLADU

                  A.

                  Záväzkový základ zahŕňa výlučne:

                              1.

                              Bankovky v obehu
                              Na účely tejto prílohy v roku prechodu na hotovostné euro pre každú NCB, ktorá vstupuje do Eurosystému, „bankovky v obehu“:

                                          a)

                                          zahŕňajú bankovky vydané NCB a denominované v jej národnej menovej jednotke a

                                          b)

                                          musia sa znížiť o hodnotu neúročených pôžičiek týkajúcich sa predzásobených eurobankoviek, ktoré ešte neboli zaúčtované na ťarchu (časť položky 6 aktív HS).

                                    Po príslušnom roku prechodu na hotovostné euro „bankovky v obehu“ pre každú NCB znamenajú bankovky denominované v eurách bez akýchkoľvek ďalších bankoviek.
                              Ak je dňom prechodu na hotovostné euro deň, v ktorý je TARGET2 zatvorený, záväzok NCB, ktorý vyplýva z eurobankoviek, ktoré boli predzásobené podľa usmernenia ECB/2006/9 a dostali sa do obehu predo dňom prechodu na hotovostné euro, je súčasťou záväzkového základu (ako časť korešpondenčných účtov v položke pasív 10.4 HS), kým sa tento záväzok nestane súčasťou záväzkov v rámci Eurosystému vyplývajúcich z transakcií TARGET2.

                              2.

                              Záväzky voči úverovým inštitúciám eurozóny súvisiace s operáciami menovej politiky v eurách vrátane:

                                          a)

                                          bežných účtov vrátane povinných minimálnych rezerv na základe článku 19.1 štatútu ESCB (položka pasív 2.1 HS);

                                          b)

                                          sumy na vkladoch na základe jednodňových sterilizačných obchodov Eurosystému (položka pasív 2.2 HS);

                                          c)

                                          termínované vklady (položka pasív 2.3 HS);

                                          d)

                                          záväzky vyplývajúce z reverzných dolaďovacích obchodov (položka pasív 2.4 HS);

                                          e)

                                          vklady súvisiace s výzvami na dodatočné vyrovnanie (položka pasív 2.5 HS).

                              3.

                              Záväzky z vkladov voči zmluvným stranám Eurosystému, ktoré zlyhali, pričom tieto záväzky boli preklasifikované z položky pasív 2.1 HS.

                              4.

                              Záväzky národných centrálnych bánk v rámci Eurosystému, ktoré vyplývajú z emisie dlhových certifikátov ECB podľa kapitoly 3.3 prílohy I k usmerneniu ECB/2000/7 (položka pasív 10.2 HS).

                              5.

                              Čisté záväzky v rámci Eurosystému z eurobankoviek v obehu vrátane záväzkov vyplývajúcich z uplatňovania článku 4 tohto rozhodnutia (časť položky pasív 10.3 HS).

                              6.

                              Čisté záväzky v rámci Eurosystému, ktoré vyplývajú z transakcií TARGET2, úročené referenčnou sadzbou (časť položky pasív 10.4 HS).

                  B.

                  Výška záväzkového základu každej NCB sa vypočítava v súlade s harmonizovanými účtovnými zásadami a pravidlami ustanovenými v usmernení ECB/2010/20.

      PRÍLOHA II

         AKTÍVA VEDENÉ ODDELENE

                  A.

                  Aktíva vedené oddelene zahŕňajú výlučne:

                              1.

                              Úvery poskytnuté úverovým inštitúciám eurozóny v súvislosti s operáciami menovej politiky v eurách (položka aktív 5 HS).

                              2.

                              Cenné papiere držané na účely menovej politiky (položka aktív 7.1 HS).

                              3.

                              Pohľadávky v rámci Eurosystému z prevodu devízových rezerv iných ako zlato do ECB na základe článku 30 štatútu ESCB (časť položky aktív 9.2 HS).

                              4.

                              Čisté pohľadávky v rámci Eurosystému z eurobankoviek v obehu vrátane pohľadávok vyplývajúcich z uplatňovania článku 4 tohto rozhodnutia (časť položky pasív 9.4 HS).

                              5.

                              Čisté pohľadávky v rámci Eurosystému, ktoré vyplývajú z transakcií TARGET2, úročené referenčnou sadzbou (časť položky pasív 9.5 HS).

                              6.

                              Zlato vrátane pohľadávok v zlate prevedených do ECB v množstve dovoľujúcom každej NCB viesť oddelene časť svojho zlata, ktorá zodpovedá uplatňovaniu jej podielu v kľúči upísaného základného imania k celkovému množstvu zlata vedenému oddelene všetkými národnými centrálnymi bankami (položka aktív 1 a časť položky aktív 9.2 HS).
                              Na účely tohto rozhodnutia sa zlato oceňuje na základe ceny zlata v eurách za rýdzu uncu k 31. decembru 2002.

                              7.

                              Pohľadávky z eurobankoviek, ktoré boli predzásobené podľa usmernenia ECB/2006/9 a ktoré sa potom dostali do obehu predo dňom prechodu na hotovostné euro (časť položky aktív 4.1 HS do dňa prechodu na hotovostné euro a potom časť korešpondenčných účtov v položke aktív 9.5 HS), ale len kým sa tieto pohľadávky nestanú súčasťou pohľadávok v rámci Eurosystému vyplývajúcich z transakcií TARGET2.

                              8.

                              Neuhradené pohľadávky vyplývajúce zo zlyhania zmluvných strán Eurosystému v súvislosti s úverovými operáciami Eurosystému a/alebo finančné aktíva alebo pohľadávky (voči tretím osobám) privlastnené a/alebo nadobudnuté v súvislosti s uplatnením zábezpeky poskytnutej zmluvnými stranami Eurosystému, ktoré zlyhali, v súvislosti s úverovými operáciami Eurosystému, ktoré boli preklasifikované z položky aktív 5 HS (časť položky aktív 11.6 HS).

                  B.

                  Hodnota aktív vedených oddelene v každej NCB sa vypočítava v súlade s harmonizovanými účtovnými zásadami a pravidlami ustanovenými v usmernení ECB/2010/20.

      PRÍLOHA III
      A.   Prvá príležitostná úprava
      Ak priemerná celková hodnota bankoviek v obehu v roku prechodu na hotovostné euro je nižšia ako priemerná celková hodnota bankoviek v obehu vyjadrená v eurách počas referenčného obdobia (vrátane bankoviek denominovaných v národnej mene členského štátu, ktorý prijal euro, a prepočítavaných na euro denným referenčným výmenným kurzom počas referenčného obdobia), koeficient „S“ uplatňovaný v roku prechodu na hotovostné euro v súlade s článkom 4 ods. 1 sa zníži s retroaktívnym účinkom v rovnakom pomere, v akom sa zníži celkový priemer bankoviek v obehu.
      Výsledkom zníženia nesmie byť zníženie koeficientu pod 0,8606735. Ak sa uplatňuje táto výnimka, musí sa jedna štvrtina výsledného zníženia kompenzačných čiastok NCB („C“) uplatňovaných v roku prechodu na hotovostné euro pripočítať ku každej kompenzačnej čiastke NCB uplatňovanej v druhom až piatom roku nasledujúcom po roku prechodu na hotovostné euro na základe článku 4 ods. 1.
      B.   Druhá príležitostná úprava
      Ak tie NCB, pre ktoré je kompenzačná čiastka uvedená v článku 4 ods. 1 kladným číslom, platia čistý úrok zo zostatku z bankoviek v obehu v rámci Eurosystému, ktorý po pripočítaní k položke „čistý výsledok združovania menového príjmu“ v ich výkaze ziskov a strát na konci roka dáva čistý výdavok, koeficient „S“ uplatňovaný v roku prechodu na hotovostné euro sa v súlade s článkom 4 ods. 1 zníži v rozsahu potrebnom na odstránenie tejto podmienky.
      Výsledkom zníženia nesmie byť zníženie koeficientu pod 0,8606735. Ak sa uplatňuje táto výnimka, musí sa jedna štvrtina výsledného zníženia kompenzačných čiastok NCB („C“) uplatňovaných v roku prechodu na hotovostné euro prirátať ku každej kompenzačnej čiastke NCB uplatňovanej v druhom až piatom roku nasledujúcom po roku prechodu na hotovostné euro na základe článku 4 ods. 1.

      PRÍLOHA IV

         ZRUŠENÉ ROZHODNUTIE A JEHO NÁSLEDNÉ ZMENY A DOPLNENIA

                  Rozhodnutie ECB/2001/16

                     Ú. v. ES L 337, 20.12.2001, s. 55.

                  Rozhodnutie ECB/2003/22

                     Ú. v. EÚ L 9, 15.1.2004, s. 39.

                  Rozhodnutie ECB/2006/7

                     Ú. v. EÚ L 148, 2.6.2006, s. 56.

                  Rozhodnutie ECB/2007/15

                     Ú. v. EÚ L 333, 19.12.2007, s. 86.

                  Rozhodnutie ECB/2009/27

                     Ú. v. EÚ L 339, 22.12.2009, s. 55.

      PRÍLOHA V

         TABUĽKA ZHODY

                  Rozhodnutie ECB/2001/16

                  Toto rozhodnutie

                  Článok 5a

                  Článok 6

                  Článok 6

                  Článok 7


title: Rozhodnutie Rady (EÚ) 2016/275 z 12. februára 2016 o uzavretí v mene Európskej únie Dohody medzi Európskou úniou a Republikou Trinidadu a Tobaga o zrušení vízovej povinnosti pri krátkodobých pobytoch

text:
               27.2.2016

               SK

               Úradný vestník Európskej únie

               L 52/17

         ROZHODNUTIE RADY (EÚ) 2016/275
   z 12. februára 2016
   o uzavretí v mene Európskej únie Dohody medzi Európskou úniou a Republikou Trinidadu a Tobaga o zrušení vízovej povinnosti pri krátkodobých pobytoch
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 6 druhým pododsekom písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Komisia rokovala v mene Európskej únie o Dohode s Republikou Trinidadu a Tobaga o zrušení vízovej povinnosti pri krátkodobých pobytoch (ďalej len „dohoda“).

               (2)

               V súlade s rozhodnutím Rady (EÚ) 2015/1037 (2) bola dohoda podpísaná a predbežne sa vykonáva od 28. mája 2015.

               (3)

               Touto dohodou sa zriaďuje Spoločný výbor odborníkov pre správu dohody. V tomto spoločnom výbore bude Únia zastúpená Komisiou, ktorej by mali asistovať zástupcovia členských štátov.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (3), Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (4), Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Republikou Trinidadu a Tobaga o zrušení vízovej povinnosti pri krátkodobých pobytoch.
   Článok 2
   Predseda Rady vykoná oznámenie v mene Únie podľa článku 8 ods. 1 dohody (5).
   Článok 3
   Komisia, ktorej asistujú zástupcovia z členských štátov, zastupuje Úniu v spoločnom výbore odborníkov zriadenom podľa článku 6 dohody.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 12. februára 2016

            Za Radu

            predseda

         J.R.V.A. DIJSSELBLOEM

      (1)  Súhlas z 15. decembra 2015.

      (2)  Rozhodnutie Rady (EÚ) 2015/1037 zo 7. mája 2015 o podpise v mene Európskej únie a predbežnom vykonávaní Dohody medzi Európskou úniou a Republikou Trinidadu a Tobaga o zrušení vízovej povinnosti pri krátkodobých pobytoch (Ú. v. EÚ L 173, 3.7.2015, s. 64).

      (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (5)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie výboru stálych zástupcov z 13. júna 2001, ktorým sa vytvára pracovná strana na vysokej úrovni (2001/C 183/01)

text:
Dôležité právne oznámenie

|

42001D0629(01)

Úradný vestník C 183 , 29/06/2001 S. 0001 - 0001

		Rozhodnutie výboru stálych zástupcovz 13. júna 2001,ktorým sa vytvára pracovná strana na vysokej úrovni(2001/C 183/01)VÝBOR STÁLYCH ZÁSTUPCOV,so zreteľom na Zmluvu o založení Európskeho spoločenstva, najmä na jej článok 207 ods. 1,so zreteľom na rokovací poriadok Rady, najmä na článok 19 ods. 3,keďže:(1) Rada sa 5. júna 2001 dohodla na tom, že by sa mala vytvoriť pracovná skupina na vysokej úrovni s cieľom koordinácie práce a dosiahnutia obdobného pokroku v daňovej oblasti;(2) Rada môže poveriť pracovnú skupinu na vysokej úrovni inými úlohami v daňovej oblasti,ROZHODOL TAKTO:Článok 1Týmto sa vytvára pracovná skupina na vysokej úrovni, ďalej len "pracovná skupina" na zabezpečenie koordinácie práce a dosiahnutia obdobného pokroku v daňovej oblasti.Článok 2Pracovná skupina pozostáva z vysokých predstaviteľov určených členskými štátmi. Komisia určí vysokého predstaviteľa, aby sa zúčastňoval rokovaní pracovnej skupiny. Pracovnej skupine predseda zástupca členského štátu, ktorý vykonáva predsedníctvo Rady.Článok 3Podávanie správ Rade sa uskutoční plne v súlade s článkom 207 zmluvy.Článok 4Pri riešení relevantných otázok celkového hospodárskeho rozvoja a hospodárskej politiky by sa mali správy pracovnej skupiny takisto zaslať Hospodárskemu a finančnému výboru a/alebo Výboru pre hospodársku politiku s ohľadom na ich možné stanovisko bez toho, aby bola dotknutá úloha Výboru stálych zástupcov.Článok 5O budúcnosti pracovnej skupiny sa rozhodne po dosiahnutí konečnej dohody o systéme daní.Článok 6Toto rozhodnutie nadobúda účinnosť dňom jeho prijatia.Uverejní sa v Úradnom vestníku Európskych spoločenstiev.V Bruseli 13. júna 2001Za Výbor stálych zástupcovpredsedaG. Lund--------------------------------------------------


title: 2009/17/ES: Rozhodnutie Komisie z  19. decembra 2008 , ktorým sa zriaďuje Výbor odborníkov pre vysielanie pracovníkov

text:
               13.1.2009

               SK

               Úradný vestník Európskej únie

               L 8/26

      ROZHODNUTIE KOMISIE

   z 19. decembra 2008,
   ktorým sa zriaďuje Výbor odborníkov pre vysielanie pracovníkov
   (2009/17/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               Smernicou Európskeho parlamentu a Rady 96/71/ES zo 16. decembra 1996 o vysielaní pracovníkov v rámci poskytovania služieb (1), a najmä jej článkom 4 sa ukladajú jednoznačné povinnosti, pokiaľ ide o spoluprácu medzi vnútroštátnymi správnymi orgánmi, a stanovuje sa v nej, že členské štáty zodpovedajú za vytvorenie potrebných podmienok pre takúto spoluprácu. V tejto smernici sa navyše stanovuje jednoznačná povinnosť členských štátov prijať primerané opatrenia s cieľom sprístupniť informácie o pracovných podmienkach a podmienkach zamestnávania nielen poskytovateľom služieb v zahraničí, ale aj príslušným vyslaným pracovníkom.

               (2)

               Vo svojom oznámení Rade, Európskemu parlamentu, Európskemu hospodárskemu a sociálnemu výboru, Výboru regiónov pod názvom Vysielanie pracovníkov v rámci poskytovania služieb: maximalizácia výhod a potenciálu popri zabezpečení ochrany pracovníkov (2) z 13. júna 2007 Komisia oznámila svoj plán zriadiť výbor na vysokej úrovni v záujme poskytovania podpory a pomoci členským štátom pri určovaní a výmene osvedčených postupov, inštitucionalizácie súčasnej neformálnej skupiny vládnych odborníkov a pravidelného formálneho zapájania sociálnych partnerov.

               (3)

               Vo svojom odporúčaní z 3. apríla 2008 o posilnenej administratívnej spolupráci v súvislosti s vysielaním pracovníkov v rámci poskytovania služieb (3) Komisia naznačila, že členské štáty by sa mali aktívne zúčastňovať na systematickom a formálnom procese určovania a výmeny osvedčených postupov v oblasti vysielania pracovníkov prostredníctvom akéhokoľvek fóra pre spoluprácu vytvoreného Komisiou na tento účel.

               (4)

               V záveroch Rady z 9. júna 2008 bola Komisia vyzvaná, aby inštitucionalizovala neformálnu skupinu pre vysielanie pracovníkov zriadením výboru odborníkov.

               (5)

               Výbor, ktorý sa má zriadiť, by mal byť podľa tých istých záverov Rady v kontakte s verejnými orgánmi zodpovednými za kontrolu, ako sú inšpektoráty práce, a mal by na primeranej úrovni a v súlade s vnútroštátnymi zákonmi a praxou formálne a pravidelne zapájať sociálnych partnerov, najmä zástupcov sociálnych partnerov v odvetviach, v ktorých často dochádza k vysielaniu pracovníkov.

               (6)

               Z tohto dôvodu je potrebné zriadiť Výbor odborníkov pre vysielanie pracovníkov a vymedziť jeho úlohy, povinnosti a štruktúru.

               (7)

               Výbor odborníkov by mal okrem iného poskytovať podporu a pomoc členským štátom pri určovaní a výmene osvedčených postupov, podporovať výmenu príslušných informácií, preskúmať všetky otázky a problémy, ktoré môžu vzniknúť pri praktickom uplatňovaní právnych predpisov týkajúcich sa vysielania pracovníkov, ako aj pri ich presadzovaní v praxi, a pozorne sledovať pokrok dosiahnutý v oblasti zlepšovania prístupu k informáciám a administratívnej spolupráce vrátane vývoja prípadného elektronického systému výmeny informácií.

               (8)

               Výbor by sa mal skladať z odborníkov zastupujúcich vnútroštátne orgány, ktoré sú v každom členskom štáte poverené vykonávaním, uplatňovaním a monitorovaním pravidiel uplatniteľných na vysielanie pracovníkov v rámci poskytovania služieb alebo za túto činnosť zodpovedajú, prípadne sú do nej zapojené. Títo odborníci by mali disponovať širokým spektrom vedomostí, zručností a skúseností v rôznych príslušných oblastiach politiky. V súlade s vnútroštátnymi zákonmi a praxou môžu byť vo výbore zastúpené špecializované orgány zodpovedné za kontrolu dodržiavania právnych predpisov, ako sú inšpektoráty práce, ale aj sociálni partneri.

               (9)

               Výbor by mal tiež pravidelne a formálne zapájať sociálnych partnerov na európskej úrovni, najmä tých, ktorí zastupujú odvetvia, v ktorých často dochádza k vysielaniu pracovníkov. Mal by tiež mať možnosť využívať expertízu odborníkov s osobitnými znalosťami v konkrétnych otázkach, ktoré sú súčasťou jeho programu.

               (10)

               Zástupcovia štátov EHP/EZVO, orgánu dohľadu EZVO, pristupujúcich a kandidátskych krajín a Švajčiarska by mali mať možnosť zúčastniť sa ako pozorovatelia.

               (11)

               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (4), mali by sa stanoviť pravidlá o poskytovaní informácií členmi.

               (12)

               Osobné údaje týkajúce sa členov by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

               (13)

               Vzniknuté výdavky by sa mali financovať podľa rozhodnutia Európskeho parlamentu a Rady č. 1672/2006/ES z 24. októbra 2006, ktorým sa zriaďuje program Spoločenstva v oblasti zamestnanosti a sociálnej solidarity – Progress (6),

         ROZHODLA TAKTO:
   Článok 1
   Týmto sa zriaďuje výbor odborníkov pod názvom Výbor odborníkov pre vysielanie pracovníkov (ďalej len „výbor“).
   Článok 2
   Úlohy
   Úlohou výboru je:

               1.

               poskytovať podporu a pomoc členským štátom pri určovaní a podpore výmeny skúseností a osvedčených postupov;

               2.

               podporovať výmenu príslušných informácií vrátane informácií o existujúcich formách (bilaterálnej) administratívnej spolupráce medzi členskými štátmi a/alebo sociálnymi partnermi;

               3.

               preskúmať všetky otázky, problémy a osobitné záležitosti, ktoré by mohli vyplynúť z vykonávania a praktického uplatňovania smernice 96/71/ES alebo vnútroštátnych vykonávacích opatrení a z ich presadzovania v praxi;

               4.

               preskúmať problémy, ktoré by mohli vyplynúť z uplatňovania článku 3 ods. 10 smernice 96/71/ES;

               5.

               monitorovať pokrok dosiahnutý v oblasti zlepšovania prístupu k informáciám a administratívnej spolupráce a v tejto súvislosti medziiným posúdiť rôzne možnosti vhodnej technickej podpory, pokiaľ ide o výmenu informácií potrebných na posilnenie administratívnej spolupráce vrátane elektronického systému výmeny informácií;

               6.

               preskúmať možnosti na zvýšenie účinného dodržiavania a presadzovania práv pracovníkov a v prípade potreby ochrany ich postavenia;

               7.

               zapojiť sa do podrobného preskúmania praktických problémov cezhraničného presadzovania právnych predpisov s cieľom vyriešiť existujúce problémy, zlepšiť praktické uplatňovanie existujúcich právnych nástrojov, ako aj v prípade potreby zlepšiť vzájomnú pomoc medzi členskými štátmi.

         Článok 3
   Členstvo – vymenovanie
   1.   Každý členský štát vymenuje do výboru dvoch zástupcov. Môže vymenovať aj dvoch náhradníkov.
   Do procesu vymenúvania svojich zástupcov by členské štáty mali zapojiť verejné orgány, ako sú inšpektoráty práce, zodpovedné za kontrolu dodržiavania právnych predpisov uplatniteľných na vyslaných pracovníkov. V súlade s vnútroštátnymi zákonmi a/alebo praxou môžu tiež zapojiť sociálnych partnerov.
   2.   Zástupcovia sociálnych partnerov na úrovni Spoločenstva, ako aj zástupcovia sociálnych partnerov v odvetviach, v ktorých často dochádza k vysielaniu pracovníkov, sa môžu zúčastňovať na stretnutiach výboru ako pozorovatelia v súlade s postupmi stanovenými ich príslušnými organizáciami a Komisiou.
   Zástupcov vymenuje Komisia na základe návrhu príslušných sociálnych partnerov na úrovni Spoločenstva alebo na odvetvovej úrovni.
   Túto skupinu pozorovateľov tvorí najviac 20 členov v tomto zložení:

               —

               päť členov zastupujúcich zamestnávateľské organizácie na úrovni Spoločenstva,

               —

               päť členov zastupujúcich organizácie pracovníkov na úrovni Spoločenstva,

               —

               najviac 10 zástupcov sociálnych partnerov (rovnomerne rozdelených medzi zamestnávateľské organizácie a organizácie pracovníkov) v odvetviach, v ktorých často dochádza k vysielaniu pracovníkov.

         3.   Zástupcovia štátov EHP/EZVO, orgánu dohľadu EZVO, pristupujúcich a kandidátskych krajín a Švajčiarska sa môžu tiež zúčastňovať na stretnutiach výboru ako pozorovatelia.
   4.   Mená členov sa majú zhromažďovať, spracovať a uverejniť v súlade s ustanoveniami nariadenia (ES) č. 45/2001.
   Článok 4
   Činnosť
   1.   Výboru predsedá Komisia.
   2.   Po dohode s Komisiou sa môžu vytvoriť podskupiny s cieľom preskúmať špecifické otázky za podmienok stanovených výborom. Tieto podskupiny zanikajú hneď, ako splnia svoje mandáty.
   3.   Po dohode s Komisiou môžu byť v jednotlivých prípadoch podľa potreby na účasť na diskusiách výboru alebo podskupín pozvaní odborníci, ktorými môžu byť aj zástupcovia medzinárodných organizácií s osobitnými znalosťami v oblasti, o ktorej sa diskutuje.
   4.   Výbor a jeho podskupiny sa zvyčajne stretávajú v priestoroch Komisie v súlade so stanovenými postupmi a harmonogramom. Výbor sa môže stretnúť aj na iných miestach, najmä na návrh členského štátu, ktorý si praje byť hostiteľom výboru, alebo jednej z jeho podskupín v súvislosti s podujatím, ktoré má pre výbor, jeho podskupinu(-y) alebo uvedený členský štát osobitný význam.
   Komisia zabezpečuje sekretárske služby. Ostatní úradníci Komisie, ktorí sa o rokovania osobitne zaujímajú, sa môžu zúčastniť na zasadnutiach výboru a jeho podskupín.
   5.   Výbor prijme svoj rokovací poriadok na základe štandardného rokovacieho poriadku prijatého Komisiou.
   6.   Informácie získané na základe účasti na diskusiách výboru alebo jeho podskupiny nemožno voľne šíriť, ak sa podľa názoru Komisie tieto informácie týkajú dôverných záležitostí.
   7.   Komisia môže na internete uverejňovať všetky zhrnutia, závery, predbežné závery alebo pracovné dokumenty výboru v pôvodnom jazyku príslušného dokumentu.
   Článok 5
   Náhrada výdavkov
   Komisia v súvislosti s činnosťou výboru uhrádza cestovné náklady a v prípade potreby náklady na stravu a ubytovanie členom, pozorovateľom a pozvaným odborníkom v súlade s pravidlami Komisie o náhrade pre externých odborníkov.
   Členom, pozorovateľom a pozvaným odborníkom neprislúcha za poskytované služby odmena.
   Potreby ľudských a administratívnych zdrojov sa pokryjú z prostriedkov, ktoré sa môžu prideliť riadiacemu generálnemu riaditeľstvu v rámci postupu ročného prideľovania prostriedkov s prihliadnutím na rozpočtové obmedzenia.
   Článok 6
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 19. decembra 2008

            Za Komisiu

         Vladimír ŠPIDLA

            člen Komisie

      (1)  Ú. v. ES L 18, 21.1.1997, s. 1.

      (2)  KOM(2007) 304 v konečnom znení.

      (3)  Ú. v. EÚ C 85, 4.4.2008, s. 1.

      (4)  Ú. v. ES L 317, 3.12.2001, s. 1.

      (5)  Ú. v. ES L 8, 12.1.2001, s. 1.

      (6)  Ú. v. EÚ L 315, 15.11.2006, s. 1.


title: Rozhodnutie Rady 2014/222/SZBP zo  16. apríla 2014 , ktorým sa mení rozhodnutie 2010/413/SZBP o reštriktívnych opatreniach voči Iránu

text:
               23.4.2014

               SK

               Úradný vestník Európskej únie

               L 119/65

         ROZHODNUTIE RADY 2014/222/SZBP
   zo 16. apríla 2014,
   ktorým sa mení rozhodnutie 2010/413/SZBP o reštriktívnych opatreniach voči Iránu
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2010/413/SZBP z 26. júla 2010 o reštriktívnych opatreniach voči Iránu (1), a najmä na jeho článok 23,
   keďže:

               (1)

               Rada 26. júla 2010 prijala rozhodnutie 2010/413/SZBP.

               (2)

               Všeobecný súd Európskej únie svojim rozsudkom z 12. novembra 2013 vo veci T-552/12 (2) zrušil rozhodnutie Rady 2012/635/SZBP (3) v rozsahu, v akom zaradilo spoločnosť North Drilling Company (NDC) do zoznamu osôb a subjektov, na ktoré sa vzťahujú reštriktívne opatrenia, uvedeného v prílohe II k rozhodnutiu 2010/413/SZBP.

               (3)

               Spoločnosť North Drilling Company (NDC) by sa mala opätovne zaradiť do zoznamu osôb a subjektov, na ktoré sa vzťahujú reštriktívne opatrenia, a to na základe nového odôvodnenia.

               (4)

               Zo zoznamu osôb a subjektov, na ktoré sa vzťahujú reštriktívne opatrenia, uvedeného v prílohe II k rozhodnutiu 2010/413/SZBP by sa mal vypustiť jeden subjekt.

               (5)

               Rozhodnutie 2010/413/SZBP by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Príloha II k rozhodnutiu 2010/413/SZBP sa mení tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 16. Apríla 2014

            Za Radu

            predseda

         D. KOURKOULAS

      (1)  Ú. v. EÚ L 195, 27.7.2010, s. 39.

      (2)  Rozsudok Všeobecného súdu Európskej únie z 12. novembra 2013 vo veci T-552/12, North Drilling Co./Rada, zatiaľ neuverejnený v Zbierke.

      (3)  Rozhodnutie Rady 2012/635/SZBP z 15. októbra 2012, ktorým sa mení a dopĺňa rozhodnutie 2010/413/SZBP o reštriktívnych opatreniach voči Iránu (Ú. v. EÚ L 282, 16.10.2012, s. 58).

      PRÍLOHA

                  I.

                  Do zoznamu uvedeného v časti I oddiele B (Subjekty) prílohy II k rozhodnutiu 2010/413/SZBP sa zaraďuje tento subjekt:

                              Názov

                              Identifikačné údaje

                              Dôvody

                              Dátum zaradenia do zoznamu

                              118.

                              North Drilling Company (NDC)

                                          No. 8 35th St. Alvand St.

                                          Argentine Sq. Tehran

                                          Iran

                                          Tel.: (+ 98) 2188785083-8

                              Spoločnosť North Drilling poskytuje finančnú podporu iránskej vláde tak, že ju nepriamo vlastní nadácia Mostazafan, významný iránsky polovládny subjekt, ktorý riadi iránska vláda. North Drilling je významným subjektom v odvetví energetiky, ktorý zabezpečuje iránskej vláde vysoké príjmy. Okrem toho North Drilling dováža dôležité vybavenie pre ropný a plynárenský priemysel vrátane zakázaného tovaru. Preto North Drilling podporuje činnosti Iránu v jadrovej oblasti, ktoré sú citlivé z hľadiska šírenia jadrových zbraní.

                              23.4.2014

                  II.

                  Zo zoznamu uvedeného v prílohe II k rozhodnutiu 2010/413/SZBP sa vypúšťa tento subjekt a príslušný záznam:
                  Spoločnosť Safa Nicu alias „Safa Nicu Sepahan“, „Safanco Company“, „Safa Nicu Afghanistan Company“, „Safa Al Noor Company“ a „Safa Nicu Ltd Company“.


title: 2011/833/EÚ: Rozhodnutie Komisie z  12. decembra 2011 o opakovanom použití dokumentov Komisie

text:
               14.12.2011

               SK

               Úradný vestník Európskej únie

               L 330/39

         ROZHODNUTIE KOMISIE
   z 12. decembra 2011
   o opakovanom použití dokumentov Komisie
   (2011/833/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 249,
   keďže:

               (1)

               V stratégii Európa 2020 sa predstavila vízia európskeho sociálneho trhového hospodárstva v 21. storočí. Jednou z prvoradých tém v tejto súvislosti je Inteligentný rast: vytvorenie hospodárstva založeného na znalostiach a inovácii.

               (2)

               Nové informačné a komunikačné technológie vytvorili nevídané možnosti spájať a vzájomne kombinovať obsah z rôznych zdrojov.

               (3)

               Informácie verejného sektora sú v podobe produktov a služieb s pridanou hodnotou významným zdrojom potenciálneho rastu inovačných online služieb. Vlády môžu stimulovať trhy s obsahom tak, že sprístupnia informácie verejného sektora za transparentných, účinných a nediskriminačných podmienok. Preto sa v Digitálnej agende pre Európu (1) opakované použitie informácií verejného sektora vyzdvihlo ako jedna z kľúčových oblastí, v ktorej treba vykonať opatrenia.

               (4)

               Komisia a ostatné inštitúcie majú v držbe veľa rôznych dokumentov, ktoré by sa dali opätovne použiť v informačných produktoch a službách s pridanou hodnotou a ktoré by mohli predstavovať užitočný zdroj obsahu pre spoločnosti aj občanov.

               (5)

               Právo prístupu k dokumentom Komisie je upravené nariadením Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (2).

               (6)

               V smernici 2003/98/ES Európskeho parlamentu a Rady (3) sa ustanovujú minimálne pravidlá opakovaného použitia informácií verejného sektora v rámci Európskej únie. V odôvodneniach tejto smernice sa členským štátom vyslovuje podpora, aby prekročili rámec týchto minimálnych pravidiel a prijali politiku otvoreného prístupu k údajom, ktorá umožní široké využívanie dokumentov v držbe subjektov verejného sektora.

               (7)

               Komisia bezplatne sprístupnila štatistiky, publikácie a všetky právne predpisy Únie online, a teda slúži ako dobrý príklad pre orgány verejnej správy. Je to dobrý základ, na ktorom je možné dosiahnuť ďalší pokrok pri zabezpečení dostupnosti a možnosti opakovaného použitia údajov v držbe inštitúcií.

               (8)

               V rozhodnutí Komisie 2006/291/ES, Euratom zo 7. apríla 2006 o opakovanom použití informácií Komisie (4) sa určili podmienky opakovaného použitia dokumentov Komisie.

               (9)

               Pravidlá opakovaného použitia dokumentov Komisie by sa mali prispôsobiť tak, aby sa umožnilo ich širšie opakované použitie, čím sa zvýši účinnosť režimu opakovaného použitia dokumentov Komisie.

               (10)

               Mal by sa zriadiť dátový portál ako jednotné prístupové miesto k dokumentom k dispozícii na opakované použitie. Navyše je vhodné zahrnúť do dokumentov k dispozícii na opakované použitie výskumné informácie, ktoré generuje Spoločné výskumné centrum. Malo by sa prijať ustanovenie, v ktorom sa zohľadní prechod na strojovo čitateľné formáty. Dôležitým zlepšením vzhľadom na smernicu 2006/291/ES, Euratom je všeobecné sprístupnenie dokumentov Komisie na opakované použitie prostredníctvom otvorenej licencie na opakované použitie alebo jednoduchých vyhlásení o odmietnutí zodpovednosti, bez potreby podávať jednotlivé žiadosti o licencie.

               (11)

               Rozhodnutie 2006/291/ES, Euratom by sa preto malo nahradiť týmto rozhodnutím.

               (12)

               Pomocou otvorenej politiky Komisie v oblasti opakovaného použitia sa podporí nová hospodárska činnosť, dôjde k širšiemu používaniu a šíreniu informácií Únie, posilní sa imidž otvorenosti a transparentnosti inštitúcií a zabráni sa zbytočnému administratívnemu zaťaženiu používateľov a útvarov Komisie. Komisia na rok 2012 plánuje spoločne s ostatnými inštitúciami Únie a kľúčovými agentúrami preskúmať, do akej miery by mohli prijať svoje vlastné pravidlá o opakovanom použití.

               (13)

               Toto rozhodnutie by sa malo vykonávať a uplatňovať v úplnej zhode so zásadami ochrany osobných údajov v súlade s nariadením Európskeho parlamentu a Rady (ES) č. 45/2001/ES z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

               (14)

               Toto rozhodnutie by sa nemalo vzťahovať na dokumenty, ktorých opakované použitie Komisia nemôže povoliť, napr. z dôvodu ochrany práv duševného vlastníctva tretích osôb alebo v prípade, že dokumenty boli získané od iných inštitúcií,

         PRIJALA TOTO ROZHODNUTIE:
   Článok 1
   Predmet úpravy
   Týmto rozhodnutím sa určujú podmienky opakovaného použitia dokumentov, ktoré sú v držbe Komisie alebo ktoré sú v mene Komisie v držbe Úradu pre vydávanie publikácií Európskej únie (Úrad pre publikácie), s cieľom uľahčiť opakované použitie informácií v širšom meradle, posilniť imidž otvorenosti Komisie a zabrániť zbytočnému administratívnemu zaťaženiu používateľov, ako aj útvarov Komisie.
   Článok 2
   Rozsah pôsobnosti
   1.   Toto rozhodnutie sa vzťahuje na verejné dokumenty, ktoré produkuje Komisia, alebo verejné, či súkromné subjekty v mene Komisie:

               a)

               ktoré prostredníctvom publikácií, webových stránok alebo iných nástrojov na šírenie uverejnila Komisia alebo Úrad pre publikácie v mene Komisie alebo

               b)

               ktoré z hospodárskych alebo iných praktických dôvodov neboli uverejnené, ako napr. štúdie, správy a iné údaje.

         2.   Toto rozhodnutie sa nevzťahuje na:

               a)

               softvér alebo dokumenty, na ktoré sa vzťahujú práva priemyselného vlastníctva, ako napr. patenty, ochranné známky, registrované vzory, logá a obchodné mená;

               b)

               dokumenty, ktorých opakované použitie Komisia nemôže povoliť z dôvodu ochrany práv duševného vlastníctva tretích osôb;

               c)

               dokumenty, ktoré sa podľa pravidiel nariadenia (ES) č. 1049/2001 nesprístupňujú alebo sa sprístupňujú tretej strane len za špecifických podmienok upravujúcich privilegovaný prístup;

               d)

               dôverné údaje, ako sú vymedzené v nariadení (ES) č. 223/2009 (6) Európskeho parlamentu a Rady;

               e)

               dokumenty, ktoré vznikajú na základe prebiehajúcich výskumných činností, ktoré vykonávajú zamestnanci Komisie a ktoré nie sú uverejnené ani prístupné v žiadnej uverejnenej databáze a ktorých opakované použitie by narušilo potvrdenie predbežných výsledkov výskumu alebo by predstavovalo dôvod na odmietnutie registrácie práv priemyselného vlastníctva v prospech Komisie.

         3.   Toto rozhodnutie sa žiadnym spôsobom nedotýka nariadenia (ES) č. 1049/2001.
   4.   Žiadne ustanovenie tohto rozhodnutia nepovoľuje opakované použitie dokumentov na účely zavádzania alebo podvodu. Komisia prijíma primerané opatrenia na ochranu záujmu a verejného imidžu EÚ v súlade s uplatniteľnými pravidlami.
   Článok 3
   Vymedzenia pojmov
   Na účely tohto rozhodnutia sa uplatňujú tieto vymedzenia pojmov:

               1.

               „dokument“ je:

                           a)

                           každý obsah bez ohľadu na médium (v papierovej alebo elektronickej forme, alebo ako zvukový, vizuálny alebo audiovizuálny záznam);

                           b)

                           akákoľvek časť takého obsahu;

               2.

               „opakované použitie“ je použitie dokumentov fyzickými alebo právnickými osobami na obchodné alebo neobchodné účely iné než bol pôvodný účel, na ktorý boli dokumenty vyhotovené. Výmena dokumentov medzi Komisiou a inými subjektmi verejného sektora, ktoré tieto dokumenty používajú výlučne na plnenie svojich verejných úloh, nepredstavuje opakované použitie;

               3.

               „osobné údaje“ sú údaje podľa v zmysle článku 2 písm. a) nariadenia (ES) č. 45/2001/ES;

               4.

               „licencia“ je udelenie povolenia opakovane použiť dokumenty za určených podmienok; „otvorená licencia“ je licencia, na základe ktorej je opakované použitie dokumentov povolené na všetky účely špecifikované v jednostrannom vyhlásení držiteľa práv;

               5.

               „strojovo čitateľné“ znamená, že digitálne dokumenty sú dostatočne štruktúrované na to, aby softvérové aplikácie mohli spoľahlivo identifikovať jednotlivé formulácie a ich internú štruktúru;

               6.

               „štruktúrované údaje“ sú údaje organizované takým spôsobom, ktorý umožňuje spoľahlivú identifikáciu jednotlivých formulácií a všetkých ich častí, príkladom sú databázy a tabuľky;

               7.

               „portál“ je jednotné prístupové miesto k dokumentom z rôznych zdrojov na webe. Tieto zdroje generujú ako údaje, tak aj príslušné metaúdaje. Portál automaticky zhromažďuje metaúdaje potrebné na indexovanie a integruje ich v potrebnej miere na podporu spoločných funkcií, ako je vyhľadávanie a prepájanie. Rovnako môže údaje zo zdrojov takisto ukladať do vyrovnávacej pamäte s cieľom zlepšiť výkonnosť alebo poskytovať dodatočné funkcie.

         Článok 4
   Všeobecná zásada
   Všetky dokumenty sú k dispozícii na opakované použitie:

               a)

               na obchodné a neobchodné účely za podmienok ustanovených v článku 6;

               b)

               bezplatne, podľa ustanovení článku 9;

               c)

               a bez povinnosti o ne jednotlivo žiadať, s výnimkou situácie ustanovenej v článku 7.

         Toto rozhodnutie sa vykonáva v úplnom súlade s pravidlami ochrany jednotlivcov so zreteľom na spracovanie osobných údajov, a najmä s nariadením (ES) č. 45/2001.
   Článok 5
   Dátový portál
   Komisia zriadi dátový portál ako jednotné prístupové miesto k svojim štruktúrovaným údajom, aby uľahčila vytváranie prepojení a opakované použitie na obchodné a neobchodné účely.
   Útvary Komisie určia a postupne sprístupnia vhodné údaje vo svojej držbe. Dátový portál môže slúžiť na zabezpečovanie prístupu k údajom iných inštitúcií, orgánov, úradov a agentúr Únie na ich žiadosť.
   Článok 6
   Podmienky opakovaného použitia dokumentov
   1.   Dokumenty sa poskytujú na opakované použitie bez osobitnej žiadosti o ne, s výnimkou prípadov, ak je ustanovené inak, a bez obmedzení na základe vyhlásenia o odmietnutí zodpovednosti, alebo prípadne na základe otvorenej licencie a vyhlásenia o odmietnutí zodpovednosti, v ktorých sa ustanovia podmienky a vysvetlenia práv používateľov.
   2.   Tieto podmienky, ktoré zbytočne neobmedzujú možnosti opakovaného použitia, môžu zahŕňať:

               a)

               povinnosť používateľov uviesť zdroj dokumentov;

               b)

               povinnosť žiadnym spôsobom neskresliť pôvodný význam alebo posolstvo dokumentov;

               c)

               odmietnutie zodpovednosti Komisie za akékoľvek následky opakovaného použitia.

         O prípadoch, keď je potrebné na určitú triedu dokumentov uplatňovať iné podmienky, sa konzultuje s medziútvarovou skupinou uvedenou v článku 12.
   Článok 7
   Jednotlivé žiadosti o povolenie opakovaného použitia dokumentov
   1.   V prípade, keď je potrebné o povolenie opakovaného použitia dokumentov jednotlivo požiadať, útvary Komisie jednoznačne túto skutočnosť uvedú v dotknutom dokumente alebo poznámke, ktorá sa naň vzťahuje, a poskytnú adresu, na ktorú je potrebné žiadosť zaslať.
   2.   Príslušné útvary Komisie jednotlivé žiadosti o opakované použitie bezodkladne spracúvajú. Žiadateľovi zasielajú potvrdenie o prijatí. Útvary Komisie alebo Úrad pre publikácie do 15 pracovných dní od registrácie žiadosti buď povolia opakované použitie dokumentu, na ktorý sa žiadosť vzťahuje, a v príslušných prípadoch poskytnú kópiu dokumentu, alebo žiadosť písomnou formou úplne alebo čiastočne zamietnu a uvedú dôvody takéhoto rozhodnutia.
   3.   V prípade žiadosti o opakované použitie týkajúcej sa veľmi dlhého dokumentu alebo veľmi veľkého počtu dokumentov, alebo v prípade, keď je potrebné žiadosť preložiť, sa lehota stanovená v odseku 2 môže predĺžiť o 15 pracovných dní pod podmienkou, že sa žiadateľovi táto skutočnosť vopred oznámi a podrobne odôvodní.
   4.   V prípade zamietnutia žiadosti útvar Komisie alebo Úrad pre publikácie informujú žiadateľa o jeho práve podať žalobu na Súdny dvor Európskej únie alebo podať sťažnosť Európskemu ombudsmanovi, a to za podmienok ustanovených v článkoch 263 a 228 Zmluvy o fungovaní Európskej únie.
   5.   Ak sa zamietnutie zakladá na článku 2 ods. 2 písm. b) tohto rozhodnutia, v odpovedi žiadateľovi sa uvádza fyzická alebo právnická osoba, ktorá je držiteľom práv, pokiaľ je známa, prípadne poskytovateľ licencie, od ktorého Komisia získala príslušný materiál, pokiaľ je známy.
   Článok 8
   Formáty dokumentov dostupných na opakované použitie
   1.   Dokumenty sa sprístupňujú vo všetkých existujúcich formátoch alebo jazykových verziách, a pokiaľ je to možné a vhodné, v strojovo čitateľnej forme.
   2.   Neplynie z toho žiadna povinnosť tvoriť, upravovať alebo aktualizovať dokumenty tak, aby zodpovedali žiadosti, ani povinnosť poskytovať výťahy z dokumentov v prípade, že by si to vyžadovalo neprimerané úsilie nad rámec jednoduchého úkonu.
   3.   Týmto rozhodnutím nevzniká Komisii žiadna povinnosť prekladať dokumenty, ktoré sú predmetom žiadostí, do iných úradných jazykov, než v akých sú k dispozícii v čase podania žiadosti.
   4.   Komisiu ani Úrad pre publikácie nemožno žiadať o to, aby pokračovali v tvorbe istých typov dokumentov, alebo aby ich uchovávali v danom formáte na účely opakovaného použitia fyzickými alebo právnickými osobami.
   Článok 9
   Pravidlá vyberania poplatkov
   1.   Opakované použitie dokumentov je v zásade bezplatné.
   2.   Vo výnimočných prípadoch možno žiadať úhradu okrajových nákladov, ktoré vzniknú reprodukciou a šírením dokumentov.
   3.   V prípadoch, keď sa Komisia rozhodne upraviť dokument tak, aby zodpovedal konkrétnej žiadosti, môže od žiadateľa žiadať úhradu nákladov, ktoré pri úprave vzniknú. Pri posudzovaní nutnosti úhrady takýchto nákladov sa zohľadní úsilie vynaložené na úpravu, ako aj potenciálne výhody opakovaného použitia pre Úniu, napr. v súvislosti so šírením informácií o fungovaní Únie alebo so zlepšením verejného imidžu inštitúcie.
   Článok 10
   Transparentnosť
   1.   Všetky podmienky a štandardné poplatky platné pre dokumenty dostupné na opakované použitie sa stanovujú a uverejňujú vopred a, pokiaľ je to možné a vhodné, v elektronickej forme.
   2.   Vyhľadávanie dokumentov sa zjednoduší pomocou praktických opatrení, napr. pomocou zoznamov najdôležitejších dokumentov dostupných na opakované použitie.
   Článok 11
   Nediskriminácia a výhradné práva
   1.   Všetky podmienky uplatňované na opakované použitie dokumentov sú pre porovnateľné kategórie opakovaného použitia nediskriminačné.
   2.   Dokumenty môžu opakovane použiť všetci potenciálni aktéri na trhu. Neudeľujú sa žiadne výhradné práva.
   3.   V prípade, že je výhradné právo nevyhnutné na zabezpečenie služieb vo verejnom záujme, dôvod na udelenie takého výhradného práva je predmetom pravidelného preskúmania, v každom prípade minimálne po troch rokoch. Každé výhradné právo musí byť transparentné a musí sa zverejniť.
   4.   Výhradné práva sa môžu na obmedzenú dobu udeliť vydavateľom vedeckých a školských časopisov na články založené na práci zamestnancov Komisie.
   Článok 12
   Medziútvarová skupina
   1.   Zriadi sa medziútvarová skupina, ktorej bude predsedať generálny riaditeľ zodpovedný za toto rozhodnutie alebo jeho zástupca. Skladá sa z predstaviteľov generálnych riaditeľstiev a útvarov. Zaoberá sa otázkami v spoločnom záujme a raz za 12 mesiacov vypracúva správu o vykonávaní tohto rozhodnutia.
   2.   Riadiaci výbor, ktorému predsedá Úrad pre vydávanie publikácií a ktorý tvoria Generálny sekretariát, generálne riaditeľstvo pre komunikáciu, generálne riaditeľstvo pre informačnú spoločnosť a médiá, generálne riaditeľstvo pre informatiku a viaceré generálne riaditeľstvá zastupujúce poskytovateľov údajov, bude dohliadať na projekt realizácie dátového portálu. V neskoršej fáze sa pozvánka zapojiť sa do práce výbor môže adresovať aj ďalším inštitúciám.
   3.   Podmienky otvorenej licencie uvedené v článku 6 ustanoví po konzultáciách v rámci medziútvarovej skupiny uvedenej v odseku 1 a po dohode v rámci nej generálny riaditeľ zodpovedný za toto rozhodnutie a za administratívne vykonávanie rozhodnutí súvisiacich s právami duševného vlastníctva v Komisii.
   Článok 13
   Preskúmanie
   Toto rozhodnutie sa preskúma tri roky po jeho nadobudnutí účinnosti.
   Článok 14
   Zrušenie
   Rozhodnutie 2006/291/ES, Euratom sa zrušuje.

      V Bruseli 12. decembra 2011

            Za Komisiu

            predseda

         José Manuel BARROSO

      (1)  KOM(2010) 245.

      (2)  Ú. v. ES L 145, 31.5.2001, s. 45.

      (3)  Ú. v. EÚ L 345, 31.12.2003, s. 90.

      (4)  Ú. v. EÚ L 107, 20.4.2006, s. 38.

      (5)  Ú. v. ES L 8, 12.1.2001, s. 1.

      (6)  Ú. v. EÚ L 87, 31.3.2009, s. 164.


title: 2014/951/EÚ: Rozhodnutie Politického a bezpečnostného výboru EUFOR RCA/6/2014 zo 16. decembra 2014 o vymenovaní veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA) a o zrušení rozhodnutia EUFOR RCA/1/2014

text:
               24.12.2014

               SK

               Úradný vestník Európskej únie

               L 369/76

         ROZHODNUTIE POLITICKÉHO A BEZPEČNOSTNÉHO VÝBORU EUFOR RCA/6/2014
   zo 16. decembra 2014
   o vymenovaní veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA) a o zrušení rozhodnutia EUFOR RCA/1/2014

      (2014/951/EÚ)

   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na rozhodnutie Rady 2014/73/SZBP z 10. februára 2014 o vojenskej operácii Európskej únie v Stredoafrickej republike (EUFOR RCA) (1), a najmä na jej článok 5,
   keďže:

               (1)

               Podľa článku 5 rozhodnutia 2014/73/SZBP Rada poveruje Politický a bezpečnostný výbor (PBV) prijímaním rozhodnutí o vymenovaní veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA).

               (2)

               PBV 19. februára 2014 prijal rozhodnutie EUFOR RCA/1/2014 (2) o vymenovaní brigádneho generála Thierryho LIONA za veliteľa ozbrojených síl EÚ pre operáciu EUFOR RCA.

               (3)

               Rada 7. novembra 2014 prijala rozhodnutie 2014/775/SZBP (3), ktorým sa predlžuje trvanie operácie EUFOR RCA do 15. marca 2015.

               (4)

               Francúzsko 14. novembra 2014 navrhlo vymenovať za nového veliteľa ozbrojených síl EÚ pre operáciu EUFOR RCA brigádneho generála Jeana-Marca BACQUETA, ktorý nahradí brigádneho generála Thierryho LIONA.

               (5)

               Vojenský výbor EÚ 25. novembra 2014 odporučil PBV vymenovať za veliteľa ozbrojených síl EÚ pre operáciu EUFOR RCA brigádneho generála Jeana-Marca BACQUETA.

               (6)

               Rozhodnutie EUFOR RCA/1/2014 by sa preto malo zrušiť.

               (7)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   Brigádny generál Jean-Marc BACQUET sa týmto vymenúva za veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA) od 15. decembra 2014.
   Článok 2
   Rozhodnutie EUFOR RCA/1/2014 sa týmto zrušuje.
   Článok 3
   Toto rozhodnutie nadobúda účinnosť 15. decembra 2014.

      V Bruseli 16. decembra 2014

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 40, 11.2.2014, s. 59.

      (2)  Rozhodnutie Politického a bezpečnostného výboru EUFOR RCA/1/2014 z 19. februára 2014 o vymenovaní veliteľa ozbrojených síl EÚ pre vojenskú operáciu Európskej únie v Stredoafrickej republike (Ú. v. EÚ L 54, 22.2.2014, s. 18).

      (3)  Rozhodnutie Rady 2014/775/SZBP zo 7. novembra 2014, ktorým sa predlžuje rozhodnutie 2014/73/SZBP o vojenskej operácii Európskej únie v Stredoafrickej republike (EUFOR RCA) (Ú. v. EÚ L 325, 8.11.2014, s. 17).


title: 2008/515/ES: Rozhodnutie Európskeho parlamentu z 24. apríla 2007 o absolutóriu za plnenie rozpočtu Európskej environmentálnej agentúry za rozpočtový rok 2005

text:
               15.7.2008

               SK

               Úradný vestník Európskej únie

               L 187/106

         ROZHODNUTIE EURÓPSKEHO PARLAMENTU
   z 24. apríla 2007
   o absolutóriu za plnenie rozpočtu Európskej environmentálnej agentúry za rozpočtový rok 2005
   (2008/515/ES)
   EURÓPSKY PARLAMENT,
   so zreteľom na konečnú účtovnú závierku Európskej environmentálnej agentúry za rozpočtový rok 2005 (1),
   so zreteľom na správu Dvora audítorov o overení ročnej účtovnej závierke Európskej environmentálnej agentúry za rozpočtový rok 2005 spolu s odpoveďami agentúry (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0103/2007),

               1.

               udeľuje výkonnému riaditeľovi Európskej environmentálnej agentúry absolutórium za plnenie rozpočtu agentúry za rozpočtový rok 2005;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil výkonnému riaditeľovi Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            predseda

         Hans-Gert PÖTTERING

            generálny tajomník

         Harald RØMER

      (1)  Ú. v. EÚ C 266, 31.10.2006, s. 1.

      (2)  Ú. v. EÚ C 312, 19.12.2006, s. 36.

      (3)  OJ L 248, 16.9.2002, p. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. ES L 120, 11.5.1990, s. 1. Nariadenie naposledy zmenené a doplnené nariadením Európskeho parlamentu a Rady (ES) č. 1641/2003 (Ú. v. EÚ L 245, 29.9.2003, s. 1).

      (5)  Ú. v. ES L 357, 31.12.2002, s. 72.
    ---documentbreak---

               15.7.2008

               SK

               Úradný vestník Európskej únie

               L 187/107

         UZNESENIE EURÓPSKEHO PARLAMENTU
   z 24. apríla 2007
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2005
   EURÓPSKY PARLAMENT,
   so zreteľom na konečnú účtovnú závierku Európskej environmentálnej agentúry za rozpočtový rok 2005 (1),
   so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2005 spolu s odpoveďami agentúry (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0103/2007),

               A.

               keďže Dvor audítorov vyhlásil, že získal primeranú istotu o tom, že účtovná závierka za rozpočtový rok, ktorý sa skončil 31. decembra 2005, poskytuje spoľahlivé informácie a že príslušné transakcie boli ako celok zákonné a správne,

               B.

               keďže Európsky parlament udelil riaditeľovi 27. apríla 2006 absolutórium za plnenie rozpočtu agentúry za rozpočtový rok 2004 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                           —

                           konštatoval, že prebytočné rozpočtové prostriedky v roku 2004 boli vyčlenené na transakcie, ktoré sa mali vykonať v roku 2005, a rozpočtové prostriedky v súvislosti s výdavkami na zamestnancov boli prenesené; trval na tom, aby agentúra dodržiavala zásadu zročnosti rozpočtu podľa definície v nariadení o rozpočtových pravidlách a pravidlo zakazujúce prenos rozpočtových prostriedkov v súvislosti s výdavkami na zamestnancov s cieľom umožniť správne a prehľadné plnenie rozpočtov, ktoré zostavil rozpočtový orgán,

                           —

                           vzal na vedomie nedostatky kontroly a nekonania, ktoré zistil Dvor audítorov v rámci auditu zásob,

         Všeobecné poznámky týkajúce sa väčšiny agentúr EÚ, ktorým sa udeľuje absolutórium samostatne

               1.

               domnieva sa, že stále rastúci počet agentúr Spoločenstva a činnosti niektorých z nich zrejme nezapadajú do všeobecného rámca politiky a že úlohy niektorých agentúr nie sú vždy odrazom skutočných potrieb EÚ ani očakávaní občanov, a konštatuje, že vo všeobecnosti agentúry nemajú vždy dobrý imidž ani dobrý obraz v tlači;

               2.

               vyzýva preto Komisiu, aby definovala všeobecný rámec usmernení pre vytváranie nových agentúr Spoločenstva; aby pred vytvorením akejkoľvek novej agentúry predložila analýzu nákladov a prínosov a zároveň dbala na to, aby nedošlo k zdvojeniu činností medzi agentúrami alebo vzhľadom na úlohy iných európskych organizácií;

               3.

               vyzýva Dvor audítorov, aby predložil svoje stanovisko k analýze nákladov a prínosov pred tým, ako Európsky parlament prijme rozhodnutie;

               4.

               vyzýva Komisiu, aby každých päť rokov predkladala štúdiu o pridanej hodnote, ktorú prináša každá existujúca agentúra; vyzýva všetky dotknuté inštitúcie, aby v prípade negatívneho hodnotenia prínosu určitej agentúry prijali potrebné kroky a upravili pôsobnosť takejto agentúry alebo ju zrušili;

               5.

               vzhľadom na rastúci počet regulačných agentúr považuje za poľutovaniahodné, že rokovania o návrhu medziinštitucionálnej dohody o prevádzkovom rámci pre tieto európske regulačné agentúry sa ešte neskončili, a vyzýva príslušné oddelenia Komisie, aby v spolupráci s Dvorom audítorov podnikli všetky kroky potrebné na rýchle dosiahnutie dohody;

               6.

               konštatuje, že zo zodpovednosti Komisie v oblasti rozpočtu vyplýva nevyhnutnosť tesnejšej spätosti agentúr s Komisiou; vyzýva Komisiu a Radu, aby prijali všetky potrebné kroky, na základe ktorých sa Komisii do 31. decembra 2007 prizná blokujúca menšina v dozorných orgánoch regulačných agentúr, pričom pri zriaďovaní nových agentúr sa s týmto nástrojom bude od začiatku počítať;

               7.

               vyzýva Dvor audítorov, aby do svojej výročnej správy doplnil novú kapitolu venovanú všetkým agentúram, ktorým sa udeľuje absolutórium v rámci účtov Komisie, s cieľom poskytnúť oveľa jasnejší obraz o tom, ako agentúry využívajú finančné prostriedky EÚ;

               8.

               pripomína zásadu, podľa ktorej všetky agentúry Spoločenstva bez ohľadu na to, či dostávajú dotácie, podliehajú udeleniu absolutória Európskym parlamentom, a to aj v prípadoch, keď je podľa ich zakladajúceho textu do tohto procesu zapojený iný orgán, ktorý udeľuje absolutórium;

               9.

               vyzýva Dvor audítorov, aby vykonal audity výkonnosti všetkých agentúr a podal o nich správu príslušným výborom Európskeho parlamentu vrátane Výboru pre kontrolu rozpočtu;

               10.

               poznamenáva, že počet agentúr neustále rastie a že v súlade s politickou zodpovednosťou Komisie za fungovanie agentúr, ktorá v značnej miere presahuje obyčajnú logistickú podporu, je stále viac potrebné, aby generálne riaditeľstvá Komisie poverené zriaďovaním a kontrolou agentúr vytvorili spoločný postup pre všetky agentúry; domnieva sa, že vytvorenie podobnej štruktúry, akú agentúry vytvorili na koordináciu s príslušnými generálnymi riaditeľstvami, by bolo pragmatickým krokom k zjednoteniu postupu Komisie vo všetkých otázkach týkajúcich sa agentúr;

               11.

               vyzýva Komisiu, aby zlepšila administratívnu a technickú podporu agentúr, pričom zohľadní rastúcu komplexnosť administratívnych pravidiel Spoločenstva a technických problémov;

               12.

               konštatuje, že v žiadnej agentúre Spoločenstva neexistuje disciplinárny orgán, a vyzýva oddelenia Komisie, aby podnikli potrebné opatrenia na rýchle zavedenie takéhoto mechanizmu;

               13.

               víta podstatné zlepšenie koordinácie medzi agentúrami EÚ, ktoré im umožňuje riešiť opakujúce sa problémy a zefektívňuje ich spoluprácu s Komisiou a Európskym parlamentom;

               14.

               domnieva sa, že vytvorenie spoločného podporného oddelenia viacerými agentúrami s cieľom zosúladiť informačné systémy finančného riadenia so systémami Komisie je opatrením, v ktorom treba pokračovať a ktoré treba rozšíriť;

               15.

               vyzýva agentúry, aby zlepšili spoluprácu a porovnávanie so subjektmi v príslušných sektoroch; podporuje Komisiu, aby prijala opatrenia, ktoré uzná za vhodné, na pomoc agentúram pri vylepšovaní ich imidžu a zvyšovaní prehľadnosti ich činností;

               16.

               žiada Komisiu, aby predložila návrh na zjednotenie spôsobu podávania výročných správ agentúrami a aby stanovila ukazovatele výkonnosti, ktoré by umožňovali porovnať efektívnosť práce jednotlivých agentúr;

               17.

               vyzýva agentúry, aby na začiatku každého roka oznámili ukazovatele výkonnosti, podľa ktorých by sa dala hodnotiť ich činnosť;

               18.

               vyzýva všetky agentúry, aby viac využívali ciele SMART, čo by malo viesť k reálnejšiemu plánovaniu a plneniu cieľov;

               19.

               súhlasí s Dvorom audítorov, že Komisia tiež nesie zodpovednosť za (finančné) hospodárenie agentúr; nalieha preto na Komisiu, aby monitorovala a v prípade potreby usmernila a pomáhala manažmentu rôznych agentúr, najmä pokiaľ ide o správne uplatňovanie postupov verejného obstarávania, transparentnosť postupov prijímania zamestnancov, riadne finančné hospodárenie (nedostatočné využívanie prostriedkov a prekročenie rozpočtu) a predovšetkým správne uplatňovanie pravidiel týkajúcich sa rámca vnútornej kontroly;

               20.

               domnieva sa, že program práce agentúr by mal vyjadrovať ich príspevok z funkčného a merateľného hľadiska a mali by sa plne zohľadňovať normy vnútornej kontroly Komisie;

         Osobitné poznámky

               21.

               konštatuje, že agentúra zaviazala takmer všetky rozpočtové prostriedky vo svojom rozpočte na rozpočtový rok 2005; napriek tomu je miera prenesených rozpočtových prostriedkov v prípade záväzkov na jej prevádzkové činnosti vysoká (viac ako 30 %); vyzýva agentúru, aby sa postarala o zníženie prenesených rozpočtových prostriedkov, ktorých objem bráni riadeniu rozpočtových prostriedkov na nasledujúci rok, čo následne spôsobuje oneskorenia v plnení alebo ich ešte viac predlžuje;

               22.

               konštatuje, že nie je k dispozícii opis systémov vnútornej kontroly a že povoľujúci úradníci neposkytli formálny opis systémov, ktoré používajú na predkladanie a preukazovanie účtovných údajov, a preto ich účtovník doteraz nemohol overiť; vyzýva agentúru, aby túto skutočnosť napravila;

               23.

               konštatuje, že vo výročnej správe o činnosti povoľujúci úradníka sú doposiaľ nedostatky, pričom táto správa neobsahuje primerané informácie o výsledkoch činností z príslušného roku vo vzťahu k stanoveným cieľom, súvisiacim rizikám, využívaniu zdrojov a fungovaniu systémov vnútornej kontroly; žiada agentúru, aby riešila tento problém;

               24.

               konštatuje, že v rámci auditu postupov prijímania dočasných zamestnancov sa ukázalo, že niektoré interné ustanovenia týkajúce sa združenej povahy výberových komisií a nemennosti vopred prijatých výberových kritérií nie sú v súlade s ustanoveniami, ktoré sú obsiahnuté v Podmienkach zamestnávania ostatných zamestnancov Európskych spoločenstiev; požaduje, aby sa v budúcnosti plne dodržiavali postupy prijímania zamestnancov;

               25.

               žiada agentúru, aby v rámci postupov verejného obstarávania dodržiavala kritériá hodnotenia;

               26.

               považuje agentúru za zdroj dôležitých informácií o životnom prostredí pre všetky inštitúcie EÚ, ako aj pre politické rozhodovanie; s uspokojením konštatuje, že agentúre sa podarilo vyjadriť niektoré zložité údaje v jasných záveroch a informovať o nich verejnosť; uznáva najmä význam správy s názvom Životné prostredie v Európe – stav a vyhliadky v roku 2005 pre poskytovanie užívateľsky vhodných informácií o životnom prostredí a pre vymedzenie najdôležitejších výziev, ktorým čelí EÚ a členské štáty;

               27.

               povzbudzuje agentúru, aby pokračovala v úsilí o ďalšie rozvinutie komunikačných metód s cieľom získať väčší záujem médií o jej zistenia, čím sa podporí verejná rozprava o významných environmentálnych otázkach, ako napr. klimatická zmena, biodiverzita a hospodárenie s prírodnými zdrojmi;

               28.

               upozorňuje na to, že účinok programov v oblasti životného prostredia je často oslabený nedostatočným hodnotením environmentálnych vplyvov iných politík Spoločenstva; vyzýva agentúru, aby vo väčšej miere rozvinula svoju činnosť v oblasti posudzovania vplyvov na životné prostredie;

               29.

               požaduje, aby agentúra do 1. januára 2010 a následne každých päť rokov zadala vypracovanie nezávislého externého hodnotenia svojich výsledkov na základe jej zakladajúceho nariadenia a pracovných programov, o ktorých rozhodla správna rada; požaduje, aby sa v rámci tohto hodnotenia posúdili pracovné postupy a dosah činnosti agentúry a v hodnotení sa zohľadnili názory zainteresovaných strán tak na úrovni Spoločenstva, ako aj na úrovni členských štátov; ďalej požaduje, aby správna rada agentúry preskúmala závery hodnotenia a v prípade potreby sformulovala odporúčania pre Komisiu a Európsky parlament v súvislosti s prípadnými zmenami v agentúre, jej pracovných postupoch a programoch; požaduje, aby sa zverejnilo hodnotenie a odporúčania pre Komisiu a Európsky parlament, napríklad na internetovej stránke agentúry, a aby sa finančné prostriedky potrebné na vykonanie externého hodnotenia pridelili z rozpočtu príslušného generálneho riaditeľstva;

               30.

               zdôrazňuje úlohu, ktorú agentúra zohráva v hodnotení vykonávania environmentálnych právnych predpisov EÚ.

      (1)  Ú. v. EÚ C 266, 31.10.2006, s. 1.

      (2)  Ú. v. EÚ C 312, 19.12.2006, s. 36.

      (3)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. ES L 120, 11.5.1990, s. 1. Nariadenie naposledy zmenené a doplnené nariadením Európskeho parlamentu a Rady (ES) č. 1641/2003 (Ú. v. EÚ L 245, 29.9.2003, s. 1).

      (5)  Ú. v. ES L 357, 31.12.2002, s. 72.

      (6)  Ú. v. EÚ L 340, 6.12.2006, s. 90.


title: 2008/512/ES: Rozhodnutie Európskeho parlamentu z  24. apríla 2007 o účtovnej závierke Európskeho strediska pre monitorovanie rasizmu a xenofóbie za rozpočtový rok 2005

text:
               15.7.2008

               SK

               Úradný vestník Európskej únie

               L 187/97

      ROZHODNUTIE EURÓPSKEHO PARLAMENTU

   z 24. apríla 2007
   o účtovnej závierke Európskeho strediska pre monitorovanie rasizmu a xenofóbie za rozpočtový rok 2005
   (2008/512/ES)
   EURÓPSKY PARLAMENT,
   so zreteľom na konečnú účtovnú závierku Európskeho strediska pre monitorovanie rasizmu a xenofóbie za rozpočtový rok 2005 (1),
   so zreteľom na správu Dvora audítorov o overení ročnej účtovnej závierky Európskeho strediska pre monitorovanie rasizmu a xenofóbie za rozpočtový rok 2005 spolu s odpoveďami strediska (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Rady (ES) č. 1035/97 z 2. júna 1997, ktorým sa zriaďuje Európske stredisko pre monitorovanie rasizmu a xenofóbie (4), a najmä na jeho článok 12a,
   o zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A6-0118/2007),

               1.

               berie na vedomie nasledujúce údaje v konečnej účtovnej závierke Európskeho strediska pre monitorovanie rasizmu a xenofóbie za rozpočtové roky 2004 a 2005:
               Príjmy a výdavky za rozpočtové roky 2004 a 2005

                           (v tis. EUR)

                           2005

                           2004

                              Príjmy

                           Dotácie Spoločenstva

                           8 189

                           5 675

                           Ostatné príjmy

                           151

                           455

                              Finančné príjmy

                           21

                           Príspevok na program PHARE

                           90

                           82

                              Príjmy spolu (a)

                              8 430

                              6 233

                              Výdavky

                              Zamestnanci – hlava I rozpočtu

                           Platby

                           3 008

                           2 645

                           Prenesené rozpočtové prostriedky

                           70

                           85

                              Administratívne výdavky – hlava II rozpočtu

                           Platby

                           550

                           447

                           Prenesené rozpočtové prostriedky

                           582

                           37

                              Prevádzkové výdavky – hlava III rozpočtu

                           Platby

                           2 731

                           2 352

                           Prenesené rozpočtové prostriedky

                           667

                           745

                              Pripísané príjmy (PHARE a iné)

                           Platby

                           0

                           7

                           Prenesené rozpočtové prostriedky

                           90

                           0

                              Výdavky spolu (b)

                              7 698

                              6 318

                              Výsledok za rozpočtový rok (a – b)

                           732

                           – 85

                           Zostatok prenesený z predchádzajúceho rozpočtového roka

                           231

                           98

                           Prenesené rozpočtové prostriedky, zrušené rozpočtové prostriedky

                           210

                           241

                           Nepoužité rozpočtové prostriedky z predchádzajúceho rozpočtového roka na opätovné použitie

                           0

                           Odpísané nezaplatené sumy

                           – 23

                           Kurzové rozdiely

                           – 2

                           0

                              Zostatok z účtovného obdobia

                              1 171

                              231

                              Zdroj: Údaje zozbieralo stredisko. V tejto tabuľke sú zhrnuté údaje, ktoré poskytlo stredisko vo svojej účtovnej závierke.

               2.

               schvaľuje účtovnú závierku Európskeho strediska pre monitorovanie rasizmu a xenofóbie za rozpočtový rok 2005;

               3.

               poveruje svojho predsedu, aby postúpil toto rozhodnutie riaditeľovi Európskeho strediska pre monitorovanie rasizmu a xenofóbie, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            predseda

         Hans-Gert PÖTTERING

            generálny tajomník

         Harald RØMER

      (1)  Ú. v. EÚ C 266, 31.10.2006, s. 46.

      (2)  Ú. v. EÚ C 312, 19.12.2006, s. 93.

      (3)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. ES L 151, 10.6.1997, s. 1. Nariadenie zmenené a doplnené nariadením (ES) č. 1652/2003 (Ú. v. EÚ L 245, 29.9.2003, s. 33).

      (5)  Ú. v. ES L 357, 31.12.2002, s. 72.